text: Ny sælfødsel på museum i Esbjerg
  19 juli 2010 kl. 09.36
  Den spættede sæl Nelly har i nat født en velskabt unge på Fiskeri- og Søfartsmuseet i Esbjerg.
  Ungen er nummer 65 i rækken af sælunger født i sælariet på museet siden åbningen i 1976.
   
  Nellys fødsel forløb uden problemer, og mor og unge trives.
  Det er fire år siden, at den nu 11 år gamle spættede sæl Nelly kom til Fiskeri- og Søfartsmuseet.
  Sælen kom fra Kattegatcentret i Grenå, og den har siden født tre sælunger.
  Hendes første unge var Sælma, som nu bor i København Zoo. Nellys unge fra sidste sommer hedder Oline, og hun bor stadigvæk sammen med sin mor i sælariet.
  
  Sælungen skal hedde Togo
  Selvom kønnet endnu ikke er kendt, har Fiskeri- og Søfartsmuseets nye sælunge allerede fået et navn, nemlig Togo.
   
  - Navnet er inspireret af Esbjerg bys arbejde i forbindelse med byens udnævnelse som UNICEF By 2010. I år er det nemlig det Vestafrikanske land Togo, som støttes, fortæller formidlingsleder Ragnhild Skov.
   
  I den næste måneds tid vil publikum blandt andet kunne følge, at ungen får mælk hos Nelly.
  Sælmælk er meget næringsrigt og kan have et fedtindhold på op til 50 procent. Mælken bidrager til, at sælen får et varmeisolerende spæklag.
   
  Sælunger kan øge deres vægt med 900 gram om dagen. En måned efter fødslen vejer ungerne omkring 35 kilo og begynde at æde fisk som de voksne sæler.
  